b'\n_START_ARTICLE_\nHella Jongerius\n_START_SECTION_\n\xc5\xbdivljenje\n_START_PARAGRAPH_\nPo zaklju\xc4\x8dku mizarstva je 1988\xe2\x80\x931993 \xc5\xa1tudirala oblikovanje na Akademiji za oblikovanje Eindhoven, nato pa sodelovala pri nekaj projektih z oblikovalskim kolektivom Droog Design iz Amsterdama. Leta 1993 je ustanovila lastno podjetje Jogeriuslab z ateljejem v Rotterdamu, od 2008 pa ima svoje prostore tudi na Kastanienallee v Berlinu. 1998\xe2\x80\x931999 je na Akademiji za oblikovanje Eindhoven predavala industrijsko oblikovanje in bila 2000\xe2\x80\x932004 vodja oddelka Living/Atelier. Njeni naro\xc4\x8dniki so Maharam (New York), KLM (Nizozemska), Vitra (\xc5\xa0vica), IKEA (\xc5\xa0vedska), Camper (\xc5\xa0panija), Nymphenburg (Nem\xc4\x8dija) in Royal Tichelaar Makkum (Nizozemska). Njeni izdelki so razstavljeni v ve\xc4\x8d galerijah in muzejih: Cooper Hewitt National Design Museum (New York), MoMA (New York), Stedelijk Museum (Netherlands), Museum Boijmans Van Beuningen (Rotterdam), Design Museum (London), Galerie KREO (Paris) in Moss gallery (New York).\n_START_SECTION_\nDelo\n_START_PARAGRAPH_\nUkvarja se s tkaninami, keramiko in pohi\xc5\xa1tvom. Zna\xc4\x8dilnost njenega sloga je zdru\xc5\xbeevanje nasprotij: sodobne in natan\xc4\x8dne tehnike izdelave in mno\xc5\xbei\xc4\x8dno proizvodnjo povezuje s preprostim ro\xc4\x8dnim delom in edinstvenostjo obrti, prepleta sodobno in ustaljeno. Odlikuje ga tudi izrazita plasti\xc4\x8dnost: trdo usnje je zvito v svitke, barva je polita po keramiki, kerami\xc4\x8dni delci pa pri\xc5\xa1iti na bomba\xc5\xbene krpe, korita so iz gume. Zelo rada dela s tkaninami, saj le-te \xc5\xbee predstavljajo oblikovalski dose\xc5\xbeek, ki ga sama le \xc5\xa1e nadgradi. Po kritikinji New York Timesa Alice Rawsthorn je najve\xc4\x8dji dose\xc5\xbeeke Helle Jongerius, da "prina\xc5\xa1a \xc4\x8dutnost in prefinjenost v sicer sterilno industrijsko oblikovanje", razgla\xc5\xa1ajo pa jo tudi za ikono nizozemskih umetnikov iz \xc5\xa1estdesetih. Leta 2012 je oblikovala sede\xc5\xbee in notranjost za poslovni razred KLM-ovega Boeinga 747, nato pa nadaljevala tudi za ekonomski razred KLM-ovega 777 in Dreamlinerjevih letal. 2013 je z arhitektom Remom Koolhaasom preuredila Severno delegatsko preddverje sede\xc5\xbea Zdru\xc5\xbeenih narodov v New Yorku. Za nymphenbur\xc5\xa1ko tovarno porcelana je oblikovala serije Nymphenbur\xc5\xa1ke skice, \xc5\xa0tirje letni \xc4\x8dasi in \xc5\xbdivalske sklede. V sodelovanju s Koninklijke Tichelaar Makkum je ustvarila "Barvne vaze, serije 3", ki so nekak\xc5\xa1na \xc5\xa1tudija barv: preproste vaze so obarvane z enim izmed 150 tradicionalnih temeljnih lo\xc5\xa1\xc4\x8dev, zgornji del pa je obarvan s sinteti\xc4\x8dnim lo\xc5\xa1\xc4\x8dem enotne barve, ki ga pa prekrivajo po \xc5\xa1tiri raznobarvni pasovi laka.'